माद्दालेना दे मेदिची

मरिया माद्दालेना रोमोलो दे मेदिची तथा माद्दालेना दे मेदिची (२५ जुलै, १४७३ - २ डिसेंबर, १५१९) ही पंधराव्या शतकातील इटलीमधील मेदिची घराण्यातील स्त्री होती. ही लॉरेंझो दे मेदिची याची मुलगी होती.  हिचा जन्म व बालपण फिरेंझेमधील होते. ही तिच्या भावंडांसोबत अँजेलो पॉलिझियानो व इतर शिक्षकांकडे शिकले. यामुळे तिच्यावर मानवतावादी संस्कृतीचा प्रभाव होता.  हिचे लग्न फेब्रुवारी १४८९ मध्ये पोप इनोसंट आठव्याचा अनौरस मुलगा फ्रांचेशेत्तो सिबो याच्याशी झाले.  यात तिने ४,००० डकट्सचा हुंडा आणल्याची नोंद आहे.  या विवाहामुळे तिचे कुटुंब आणि व्हॅटिकन यांच्यातील संबंध दृढ झाले. यामुळे पुढे जाता तिचा भाऊ जिओव्हानीला कार्डिनल म्हणून नियुक्ती मिळण्यास मदत झाली.  माद्दालेनाने तिचे वडील, तिचा भाऊ पिएरो आणि पोप यांच्यावरील आपल्या तिच्या प्रभावाचा उपयोग मित्रांना आणि गरीब लोकांना चर्च आणि सरकारमध्ये मदत आणि पद मिळवून देण्यासाठी केला. 

१४८८मध्ये तिने स्तिलियानो शहरातील गरम पाण्याचे झरे असलेले सार्वजनिक न्हाणीघर विकत घेतले व बुडीत चाललेल्या हा व्यवसायाचे पुनरुत्थान करून ते फायदेशीर करून घेतले. 

१५१३ मध्ये तिचा भाऊ जिओव्हानी पोप लिओ दहावा म्हणून निवडून आल्यानंतर माद्दालेना रोमला राहण्यास गेली  पोप लिओने तिचा मुलगा इनोसेन्झोला कार्डिनल बनवले.  १५१५मध्ये माद्दालेनाला तिच्या भावाकडून रोमन नागरिकत्व आणि निवृत्तीवेतन मिळाले.  तिने आपल्या सर्व मुलांची लग्ने उच्चभ्रू कुटुंबात करून दिली.  माद्दालेनाने रोमध्ये राहून पोप लिओ दहावा आणि आपला पुतण्या उर्बिनोचा ड्यूक लॉरेंझो यांच्या मदतीने लोकांना संरक्षण, मदत आणि तुरुंगातून सोडवण्याची कामे केली आणि हद्दपारीची शिक्षा कमी करण्यास मदत केली.  ती रोममध्ये मृत्यू पावल्यावर तिच्या चुलत भाऊ पोप क्लेमेंट सातव्याच्या आदेशानुसार तिला सेंट पीटर बॅसिलिका येथे दफन करण्यात आले.

 संदर्भ 

वर्ग:मेदिची घराणे
वर्ग:इ.स. १५२८ मधील मृत्यू
वर्ग:इ.स. १४७३ मधील जन्म
वर्ग:स्त्री चरित्रलेख